system
Răspunde în limba română, în stilul Wikipedia, cat mai corect gramatical.
user
Dă-mi un rezumat despre Vasile Tarlev.
assistant
Vasile Tarlev (n. 9 octombrie 1963, satul Bașcalia, raionul Basarabeasca, RSS Moldovenească) este un om politic moldovean, care a îndeplinit funcția de prim-ministru al Republicii Moldova (19 aprilie 2001 - 31 martie 2008). A studiat ingineria și a devenit un membru a diverse consilii economice.

Cariera profesională 

Vasile Tarlev s-a născut la data de 9 octombrie 1963, în satul Bașcalia din raionul Basarabeasca, unde și-a petrecut copilăria și a urmat școala primară. După absolvirea școlii medii din satul natal în anul 1980, a lucrat ca șofer în sovhozul “Pobeda”. Apoi, timp de doi ani, în perioada 1981-1983, a efectuat serviciul militar obligatoriu.

Între anii 1985-1990, urmează studii superioare la Facultatea de Tehnologie din cadrul Institutului Politehnic “Serghei Lazo” din Chișinău, secția de mașini și utilaje din industria alimentară.  După absolvirea Facultății este numit în funcția de inginer mecanic principal la Asociația de producere “Bucuria” (care se ocupă cu fabricarea și comercializarea de produse de patiserie și cofetărie). Din anul 1991 ocupă funcția de inginer principal adjunct și, ulterior, inginer principal la SA ”Bucuria”. Apoi, din același an, 1993, este numit în funcția de director general adjunct al aceleiași societăți comerciale.

În perioada septembrie - octombrie 1993, a urmat cursuri de „Dezvoltare a industriei, comerțului și organizare a pieței de desfacere în relațiile economice de piață” în Statele Unite ale Americii.

La 25 mai 1995, la Adunarea Generală a Acționarilor a S.C. Bucuria S.A., Vasile Tarlev este ales președinte al Consiliului de Administrație și director general al S.A. "Bucuria”. În această funcție a activat până în anul 2001, când a devenit prim-ministru al Republicii Moldova.

Este ales Președinte al Asociației Naționale a Societăților pe Acțiuni din Moldova (ANSAM) în anul 1995 și al Asociației Naționale a Producătorilor din Moldova (ANPM) în anul 1998. Pentru merite deosebite în muncă și activitatea obștească desfășurată, a fost decorat în anul 1997 cu Ordinul “Gloria Muncii”.

În anul 1998 la Kiev (Ucraina), și-a susținut teza de doctorat în științe tehnice, realizând “un studiu al cineticii de uscare a prunelor cu utilizarea curenților de înaltă frecvență”, sub coordonarea prof. dr. ing. Andrei Lupașco, unul dintre cei mai notorii inventatori și cercetători din Republica Moldova.

Vasile Tarlev a publicat peste 83 lucrări științifice, fiind autor a 13 brevete de invenție, pentru care a primit o medalie de onoare, patru de aur, trei de argint și una de bronz, precum și șapte diplome. Printre invențiile realizate de către echipa de cercetători din care făcea parte și Vasile Tarlev se numără, conform Agenției de Stat pentru Protecția Proprietății Industriale, elaborarea unor procedee de uscare a prunelor prin folosirea curenților de frecvență înaltă, a unui “procedeu de uscare a semințelor de bostan”, realizarea unei instalații pentru spargerea nucilor, precum și inventarea unui nou procedeu de uscare a nucilor.

Rezultatele cercetărilor au fost comunicate la conferințele din Cracovia, Pitești, Lvov și Kiev.

Din anul 1998 este membru (academician) al Academiei Internaționale a Științelor și Sistemelor Computaționale.

Vasile Tarlev a fost decorat cu diploma “Businessmanul anilor 1995 – 2000”. De asemenea, este deținător al premiului “Omul care determină imaginea Planetei” și al insignei de aur personale.

La data de 3 iulie 2000 a fost decorat cu medalia de aur “Pentru management efectiv” de către Academia Internațională de Resurse Umane.

Cu ocazia încheierii mandatului de prim-ministru a fost decorat cu „Ordinul Republicii”, cea mai înaltă distincție a Republicii Moldova.

Vasile Tarlev este căsătorit și are doi copii. Conform unui comunicat al Serviciului de Presă a Guvernului Republicii Moldova, Vasile Tarlev vorbește fluent limbile rusă și română, iar engleza și franceza la nivel elementar.

Carieră politică 

În perioada anilor 1997-2000, Vasile Tarlev a fost membru al Consiliilor Economice de pe lângă Președintele Republicii Moldova și Primul-ministru.

La data de 19 aprilie 2001, în baza votului de încredere acordat de Parlament, a fost ales în funcția de Prim-ministru al Republicii Moldova. În urma alegerilor parlamentare din Republica Moldova, la 6 martie 2005 a fost ales deputat în Parlament pe listele Partidului Comuniștilor din Republica Moldova.

La data de 19 aprilie 2005, în baza votului de încredere acordat de Parlament, a fost ales pentru a doua oară Prim-ministru al Republicii Moldova. Desemnarea pentru a doua oară a sa ca premier a fost justificată prin necesitatea asigurării continuității guvernării Republicii Moldova.

Premierul Vasile Tarlev a declarat în cadrul ceremoniei de semnare a Cartei relațiilor de bună vecinătate, stabilitate, securitate și cooperare în Europa de Sud-Est de la 10 octombrie 2006 de la București, că Republica Moldova și-a stabilit clar și ireversibil obiectivul de aderare la Uniunea Europeană.

Potrivit lui Tarlev, „politica de integrare europeană a Republicii Moldova se bazează pe valorificarea tuturor oportunităților oferite de Politica Europeană de Vecinătate prin implementarea cu succes a Planului de Acțiuni Republica Moldova-Uniunea Europeană și valorificarea posibilităților oferite de participarea la inițiativele și procesele regionale din Europa de Sud-Est".

În timpul ședinței Guvernului de la 19 martie 2008 și la care a participat și președintele Vladimir Voronin, Vasile Tarlev și-a prezentat demisia din funcția de prim-ministru, împreună cu cea a întregului cabinet, pentru a permite schimbarea guvernului. Șeful statului a declarat că apreciază activitatea Guvernului și, în special, a Prim-ministrului, calificând totodată drept un pas curajos decizia lui Vasile Tarlev de a-și anunța demisia. El a remarcat contribuția acestuia la înregistrarea unor progrese evidente în dezvoltarea social-economică a țării. În semn de "apreciere a meritelor deosebite în dezvoltarea social-economică a Republicii Moldova, contribuție substanțială  la asigurarea activității constructive și prodigioase a Guvernului întru realizarea programelor naționale și înalte calități profesionale", Vasile Tarlev a fost decorat cu „Ordinul Republicii” .  
 

La data de 31 martie 2008, noul guvern condus de Zinaida Greceanîi primește votul de încredere acordat de Parlament prin voturile celor 56 de deputați comuniști (din 101 parlamentari). De asemenea a fost aprobat și programul de guvernare. Membrii guvernului au depus jurământul de credință în prezența președintelui Vladimir Voronin . În aceeași seară, Tarlev a transmis oficial atribuțiile sale către noul prim-ministru Zinaida Greceanîi, exprimându-și speranța că noul Guvern va asigura continuarea dezvoltării ramurilor strategice, de bază, care în final vor conduce la succesul așteptat .

Pe 29 septembrie 2008 Tarlev a fost ales ca lider al partidului politic Uniunea Centristă din Moldova. La alegerile parlamentare din aprilie 2009 formațiunea sa a acumulat 2,75% din voturi și nu a trecut pragul electoral. După alegeri, Vasile Tarlev și Dumitru Braghiș, liderul Partidului Social Democrat, au anunțat că la alegerile parlamentare anticipate din iulie 2009 vor participa pe o listă comună, iar după alegeri vor forma un partid social-democrat unic.

La 19 noiembrie 2009 Tarlev a anunțat că părăsește Uniunea Centristă din Moldova și se retrage din politică.

Pe 15 septembrie 2012 el a fost ales în calitate de co-președinte al Partidului «Renaștere», alături de Vadim Mișin.

La alegerile parlamentare din 30 noiembrie 2014 Tarlev a candidat la funcția de deputat pe lista Partidului «Renaștere», de pe prima poziție în listă, fiind urmat de Vadim Mișin și Oleg Babenco. Formațiunea a acumulat doar 0,26 % din sufragii și nu a trecut pragul electoral.

Vezi și 
 Guvernul Vasile Tarlev (1)
 Guvernul Vasile Tarlev (2)

Referințe

Legături externe 

 CV-ul lui Vasile Tarlev de pe situl Guvernului Republicii Moldova, accesa la 19 martie 2008

Nașteri în 1963
Nașteri pe 9 octombrie
Bulgari basarabeni
Decorați cu Ordinul Gloria Muncii al Republicii Moldova
Ingineri moldoveni
Juriști moldoveni
Moldoveni în viață
Oameni din raionul Basarabeasca
Prim-miniștri ai Republicii Moldova
Politicieni moldoveni
Decorați cu Ordinul Republicii al Republicii Moldova
Comuniști din Republica Moldova
Deputați moldoveni
Absolvenți ai Universității Tehnice a Moldovei